Presidentvalget i Belarus 2020

Presidentvalget ble avholdt i Belarus den 9. august 2020. President Aleksandr Lukasjenko stilte til valg, etter å ha vunnet hvert presidentvalg siden han kom til makten i 1994. Ifølge valgkommisjonen vant Lukasjenko valget med ca. 80 % foran Svjatlana Tsikhanowskaja med ca. 10 %. Tsikhanowskaja avviste det offisielle resultatet som forfalsket og anså seg selv som valgets vinner. Valget ble etterfulgt av langvarige demonstrasjoner.

Kandidater 
 Aleksandr Lukasjenko, nåværende president (uavhengig)
 Andrej Dzmitryjew, medlem av  "Fortell sannheten"-bevegelsen
 Hanna Kanapatskaja
 Svjatlana Tsikhanowskaja
 Siarhjej Tsjeratsjen

Kandidater som ikke ble godkjent 
 Aljena Anisim,  (opposisjonell, uavhengig)
 Siarhjej Tsikhanowski, politisk YouTube-blogger – gift med Svjatlana Tsikhanowskaja.
 Aljeh Hajdukjevitsj (Liberaldemokrat)
 Viktar Babaryka, bankmann og filantrop
 Valjeryj Tsapkala, tidligere direktør for Belarusian High Technology Park 
 Juryj Hantsevitsj, bonde og politisk YouTube-blogger

Valgkampen 
Hovedutfordrer for den sittende presidenten var Svjatlana Tsikhanowskaja. Den 37 år gamle oversetteren er gift med Sergei Tsikhanowski, som egentlig skulle ha stilt til valg, men ble fengslet før valget. Ekteparet hadde før valgkampen startet, brakt sine to barn i sikkerhet i Litauen.

Myndighetene avlyste flere av opposisjonens valgkampmøter, med begrunnelsen at stedene der møtene skulle holdes, måtte repareres. Det fantes ingen observatører fra OSSE under valget. OSSEs kontor i Minsk ble stengt i 2011.

Offisielle valgresultater 
Det var registrert ca. 6,8 millioner stemmeberettigede ved valget. Ifølge valgkommisjonen var valgdeltagelsen på 84,2 %., og stemmene fordelte seg slik på kandidatene:
 Aleksandr Lukasjenko: 80,1 %
 Svjatlana Tsikhanowskaja: 10,1 %
 Hanna Kanapatskaja: 1,7 %
 Andrej Dzmitryjew: 1,2 %
 Siarhjej Tsjeratsjen: 1,1 %

Reaksjoner på valget 
Tsikhanowskaja erklærte den 10. august 2020 at hun hadde vunnet valget. Dagen etter ble det klart at hun hadde reist fra Belarus til nabolandet Litauen, antagelig under tvang. Det oppsto demonstrasjoner flere steder i Belarus i løpet av dagene etter valget, som politiet slo hardt ned på. Mer enn 6000 demonstranter ble arrestert i løpet av den første uken. Det ble rapportert om minst seks dødsfall i sammenheng med demonstrasjonene, dels pga. skarpe skudd fra politiet, dels under arrestasjoner.

Protestene fortsatte i månedene etter valget med ukentlige demonstrasjoner. Flere av demonstrasjonene hadde over 100 000 deltagere. Tsikhanowskaja oppmuntret fra sitt eksil i Litauen til fredelige demonstrasjoner og generalstreik.

Se også 
 Tøffelrevolusjon

Referanser

Eksterne lenker 
 

2020 i Belarus
Valg i 2020